Hof besluit hy sit lewenslank al was hy minderjarigDie konstitusionele hof het Donderdag ŉ veroordeelde misdadiger se aansoek om sy vonnis vir lewenslange tronkstraf ter syde te stel omdat hy minderjarig was toe hy die misdade gepleeg het, verwerp. Mandla Trust Mpofu is in 2001 in die hooggeregshof in Johannesburg tot lewenslange tronkstraf gevonnis vir misdade wat hy in 1998 gepleeg het. Hy is skuldig bevind aan moord, die rig van ŉ vuurwapen, ontvoering, aanranding, roof met verswarende omstandighede en die besit van onwettige vuurwapens en ammunisie. Hy het reeds 13 jaar van sy vonnis uitgedien. Die konstitusionele hof het bevind dat dit nie in belang van geregtigheid sal wees om Mpofu se aansoek toe te staan nie. Volgens die uitspraak het Mpofu nie destyds die hof ingelig dat hy minderjarig was met die pleeg van die misdrywe nie. Die feit dat Mpofu die aansoek vir verlof tot appèl eers 10 jaar nadat hy gevonnis is gebring het en die feit dat hy nie ‘n rede vir die vertraging het nie is ook deur die konstitusionele hof in sy uitspraak geopper. Mpofu se regsverteenwoordigers het aangevoer dat die hooggeregshof nie hulle kliënt se ouderdom ten tyde van misdrywe in ag geneem het nie.